Document ID: /roh_data/filtered/fineweb-2-filterrobots_roh.jsonl.gz/66075

La hotellaria grischuna vul vinavant trair vi dad ina suga. HotellerieSuisse Grischun cuntinuescha perquai cun ses labor da collavuraziun nua ch'i va per nizzegiar sinergias ed uschia spargnar custs. Quai è vegnì communitgà a la radunanza generala da la branscha a Puntraschigna.
Grazia al sustegn dal chantun han ils manaschis che fan part dal labor pudì experimentar vi da differents projects. Tranter auter èsi vegnì lantschà duas cuminanzas da cumpra per mangiativas e betg mangiativas sco er per l'electricitad. Il labor che vul promover la collavuraziun enstagl da la concurrenza è vegnì fundà avant dus onns.